**Kriminālprocesa izbeigšana kasācijas instances tiesā, ja apsūdzētais pēc kasācijas sūdzības iesniegšanas miris**

**Latvijas Republikas Senāta**

**Krimināllietu departamenta**

**2023. gada 7. decembra**

**LĒMUMS**

**Lieta Nr. 11513000521, SKK‑259/2023**

[ECLI:LV:AT:2023:1207.11513000521.16.L](https://manas.tiesas.lv/eTiesasMvc/nolemumi/pdf/520096.pdf)

Senāts šādā sastāvā: senators referents Ivars Bičkovičs, senatori Artūrs Freibergs un Aivars Uminskis

rakstveida procesā izskatīja krimināllietu sakarā ar apsūdzētā [pers. A] kasācijas sūdzību par Rīgas apgabaltiesas 2023. gada 31. janvāra lēmumu.

**Aprakstošā daļa**

[1] Ar Rīgas pilsētas Vidzemes priekšpilsētas tiesas 2021. gada 22. aprīļa spriedumu

[pers. A], personas kods [..],

atzīts par vainīgu Krimināllikuma 253. panta otrajā daļā paredzētajā noziedzīgajā nodarījumā un sodīts ar brīvības atņemšanu uz 3 gadiem 2 mēnešiem un probācijas uzraudzību uz 2 gadiem.

[2] Ar Rīgas apgabaltiesas 2023. gada 31. janvāra lēmumu, iztiesājot lietu apelācijas kārtībā sakarā ar apsūdzētā [pers. A] apelācijas sūdzību, Rīgas pilsētas Vidzemes priekšpilsētas tiesas 2021. gada 22. aprīļa spriedums atstāts negrozīts.

[3] Par Rīgas apgabaltiesas 2023. gada 31. janvāra lēmumu apsūdzētais [pers. A] iesniedzis kasācijas sūdzību, kurā lūdz atcelt apelācijas instances lēmumu un nosūtīt lietu jaunai izskatīšanai apelācijas instances tiesā.

Kasācijas sūdzība pamatota ar šādiem argumentiem.

[3.1] Apsūdzētais piekritis iztiesāt lietu pirmās instances tiesā bez pierādījumu pārbaudes, jo ticis maldināts par sekām.

[3.2] Izskatāmajā lietā abu instanču tiesas iztiesājušas lietu rakstveida procesā, nenodrošinot tiesības uz mutvārdu procesu vismaz vienā tiesas instancē.

[3.3] Nepiekrīt celtajā apsūdzībā inkriminētajam neatļauti glabāto narkotisko vielu apmēram. Apelācijas instances tiesa noraidījusi apsūdzētā lūgumu par liecinieka uzaicināšanu uz tiesas sēdi, tādējādi izdarot nepareizus secinājumus un pieļaujot Kriminālprocesa likuma 574. panta 2. punktā norādīto Krimināllikuma pārkāpumu.

**Motīvu daļa**

[4] Senāts konstatē, ka kasācijas instances tiesas kompetencē ir sniegt atbildi, vai, izskatot lietu rakstveida procesā, apelācijas instances tiesa ir pieļāvusi Kriminālprocesa likuma pārkāpumu.

[5] No krimināllietas materiāliem izriet, ka, pamatojoties uz Kriminālprocesa likuma 499. pantu un Covid-19 infekcijas izplatības pārvaldības likuma 12. panta 1.1 daļu, pirmās instances tiesā lieta iztiesāta rakstveida procesā, neveicot pierādījumu pārbaudi.

Ievērojot minēto, ar Rīgas pilsētas Vidzemes priekšpilsētas tiesas 2021. gada 2. septembra lēmumu apsūdzētā [pers. A] apelācijas sūdzība daļā par iespējamiem procesuāliem pārkāpumiem pirmstiesas kriminālprocesā un daļā par celtās apsūdzības pamatotību atstāta bez izskatīšanas.

Apelācijas instances tiesa, pamatojoties uz Kriminālprocesa likuma 559. panta ceturtās daļas 3. punktu, nolēma apsūdzētā [pers. A] apelācijas sūdzību daļā par tiesas piespriesto sodu izskatīt rakstveida procesā. Izvērtējot apsūdzētā [pers. A] iebildumus pret lietas iztiesāšanu rakstveida procesā un lūgumu par liecinieka aicināšanu, apelācijas instances tiesa ar 2023. gada 10. janvāra lēmumu atzina, ka tie ir noraidāmi un 2023. gada 31. janvārī lietu iztiesāja rakstveida procesā.

Senāts jau iepriekš norādījis, ka, nenodrošinot apsūdzētā tiesības uz mutvārdu procesu vismaz vienā tiesu instancē, kas lietu skata pēc būtības, tiek pārkāpts Kriminālprocesa likuma 15. pantā nostiprinātais kriminālprocesa pamatprincips – tiesības uz lietas izskatīšanu taisnīgā tiesā (*Senāta 2023. gada 15. jūnija lēmuma lietā Nr. SKK‑229/2023,* [*ECLI:LV:AT:2023:0615.11320044221.5.L*](https://manas.tiesas.lv/eTiesasMvc/nolemumi/pdf/509102.pdf)*, 5.4. punkts*).

Senāts atzīst, ka lietā ir pieļauts Kriminālprocesa likuma pārkāpums, taču tas nav novēršams, nosūtot lietu jaunai izskatīšanai apelācijas instances tiesā daļā par apsūdzētajam piespriesto sodu, jo no Vienotās migrācijas informācijas sistēmas datu bāzes izdrukas redzams, ka [pers. A] 2023. gada [..] ir miris.

[6] Pirmās instances tiesā lieta iztiesāta saskaņā ar Kriminālprocesa likuma 499. panta nosacījumiem, neveicot pierādījumu pārbaudi. Savukārt apelācijas instances tiesā lieta izskatīta sakarā ar apsūdzētā [pers. A] apelācijas sūdzību daļā par tiesas piespriesto sodu. Ar apelācijas instances tiesas lēmumu pirmās instances tiesas spriedums atstāts negrozīts.

Senāts atzīst, ka apelācijas instances tiesa pamatoti atzinusi, ka lieta pirmās instances tiesā izskatīta, ievērojot Kriminālprocesa likuma 499. panta nosacījumus, un apsūdzētā [pers. A] darbībās pamatoti konstatētas visas nepieciešamās un obligātās Krimināllikuma 253. panta otrajā daļā paredzētā noziedzīgā nodarījuma sastāva pazīmes, jo par pierādītu atzītā noziedzīgā nodarījuma juridiskā kvalifikācija pēc Krimināllikuma 253. panta otrās daļas ir pareiza un atbilst tiesas konstatētajiem lietas faktiskajiem apstākļiem.

[7] Kriminālprocesa likuma 377. panta 5. punkts noteic, ka kriminālprocesu nedrīkst uzsākt, bet uzsākts kriminālprocess ir jāizbeidz, ja persona, kura saucama vai saukta pie kriminālatbildības, ir mirusi, izņemot gadījumus, kad process nepieciešams, lai mirušo reabilitētu.

Kriminālprocesa likuma 481. pantā reglamentēta kriminālprocesa izbeigšana tiesas sēdē. Atbilstoši šā panta pirmās daļas 1. punktam tiesa izbeidz kriminālprocesu vai tā daļu, ja iztiesāšanas laikā tā konstatē Kriminālprocesa likuma 377. panta 3.–10. punktā norādītos apstākļus, kas nepieļauj kriminālprocesu.

Senāts jau iepriekš paudis atziņu, ka gadījumos, ja apsūdzētais pēc kasācijas sūdzības iesniegšanas miris, apelācijas instances tiesas nolēmums daļā par mirušā vainīgumu inkriminētajā noziedzīgajā nodarījumā nav apstrīdēts un Senāta rīcībā nav nodoti fakti, kas liecina par mirušā nevainīgumu, kriminālprocesa turpināšanai mirušās personas reabilitācijai nav tiesiska pamata un kriminālprocess ir izbeidzams saskaņā ar Kriminālprocesa likuma 377. panta 5. punktu. (*Senāta 2021. gada 7. oktobra lēmuma lietā Nr. SKK-60/2021,* [*ECLI:LV:AT:2021:1007.11089026419.6.L*](https://manas.tiesas.lv/eTiesasMvc/nolemumi/pdf/459631.pdf) *5. punkts).*

Ievērojot to, ka ne pirmās instances tiesai, ne apelācijas instances tiesai nav radušās šaubas par apsūdzētā [pers. A] vainīgumu inkriminētajā noziedzīgajā nodarījumā, kā arī Senāta rīcībā nav nodoti fakti, kas liecina par mirušā nevainīgumu, bet pieļautais Kriminālprocesa likuma 15. panta pārkāpums sakarā ar apsūdzētā nāvi nav novēršams, Senāts atzīst, ka nav tiesiska pamata turpināt kriminālprocesu un kriminālprocess ir izbeidzams.

**Rezolutīvā daļa**

Pamatojoties uz Kriminālprocesa likuma 377. panta 5. punktu un 481. panta pirmās daļas 1. punktu, Senāts

**nolēma**

izbeigt kriminālprocesu [pers. A] apsūdzībā pēc Krimināllikuma 253. panta otrās daļas.

Lēmums nav pārsūdzams.